Op pad na die uitgestelde sinode; Degnos soek daai bergfiets wat jy nie gebruik nie; Sinode Bib begin vorm aanneem... lees daarvan én meer in die Feldmuis van 16 April 2021
Jaargang 18 - Uitgawe 13/2021 - Donderdag 16 April 2021
Ons vra verskoning vir die laat publikasie - ons moes wag vir dir eerste berig
Op pad na die uitgestelde sinode toe
- Dr André Olivier
Die nuwe normaal plaas ons in abnormale tye met abnormale gevolge. Om hierdie rede het die impak wat Covid op ons funksionering het, ons genoodsaak om die Sinode uit te stel na Augustus.
Ons administratiewe beampte is oorlede op Saterdag 14 Maart en die Algemene Sekretaris sukkel steeds met sy herstel nadat hy in dieselfde tyd Covid-19 opgedoen het. Die hele personeel kompliment in die kantoor bestaan uit die twee poste en 'n skoonmaker/bode pos. Me J'Odia Theron wat 'n werknemer van ons boekhouers Calcullus is, het ingespring om die noodsaaklikste en dringende administratiewe take te verrig. Ons is baie dankbaar vir haar onbaatsugtige dienswerk.
Om alle onsekerheid oor die pad daarheen aan te spreek, kom hierdie woord uit die hart van die moderatuur wat getaak is met die voorbereiding van 'n sinvolle sinodesitting wat tot God se eer en tot die wel-wese van Sy kerk moet plaas vind.
Ons is opgewonde oor die voorbereiding daarvan wat al oor vyf jaar gebeur het, en wat ons glo, die kerk op 'n besondere verrykende pad kan plaas. As deel van die voorbereiding is insette op die predikante konferensie gelewer, en is terugvoer ontvang wat op die week se vergadering van die moderatuur ter tafel geneem is. As deel van die terugvoer is opnuut kennis geneem van spanning wat opbou oor sake in die kerk wat tot diep verdeeldheid lei. Daar is ook 'n brief ontvang van een van ons kollegas wat die sake deeglik beskryf en toegelig het. Dit het veral te make met verwikkelinge in die breër kerkverband, en by name die gevolg van besluite oor SGV en die hantering van die Skrif. Ander materiaal doen die rondte wat die spanning nog meer uitwys, byvoorbeeld 'n video greep wat veral handel oor die rol van die opleidingsinstansies in die RSA. Ons is diep bewus daarvan dat daardie spanning oorspoel na die NGKN.
Ons wil nie net blind in 'n Sinode instap en 'n vergadering beleef wat die spanning daar moet hanteer nie. Daarom is die moderatuur, in diens van die moderamen besig met prosesse om ons so voor te berei vir die Sinode dat dit 'n vieringsgeleentheid kan wees.
• 'n Werkswinkelvergadering vind, in opvolg van ons laaste moderatuur vergadering plaas op 22 April, waartydens alle geïdentifiseerde sake wat spanning veroorsaak deeglik onder oë geneem word, asook die kronieke daarvan sedert die 2007 AS Sinode (veral die verloop van besluite oor die SGV) . Dit sluit in die verhouding met die Algemene Sinode, die opdragte van ons 2016-Sinode, ons besluite oor Skrifgesag - en - gebruik ens.
• Daar sal gedurende die namiddag beeld materiaal voorberei word wat inligting hieroor bevat en wat na die gemeentes sal gaan.
• Dan beoog ons Team gesprekke oor al hierdie sake. Dit sal net ondersteunend wees tot persoonlike besoeke aan al vier Ringe.
• Die moderatuur onderneem om al die Ringe persoonlik te ontmoet, waar Kerkraadslede by is. Die doel daarvan is om behoorlik te luister, en op persoonlike vlak gesprek te kan voer, die korrekte inligting en feite te kommunikeer en verhoudinge te kan bou.
• Dit sal ons in staat stel om die agenda en inkleding van die Sinode op 'n behoorlike manier te kan voorberei.
In oploop na die Sinode doen ons 'n ernstige beroep op elke broer en suster in die NGK in Namibië familie. Die tye waarin ons is, en die gebeure in ons kerk van die afgelope jare, plaas die kerk in uitdagende tye.
Kom ons stel ons voor dat ons in 'n bootjie op 'n stormsee is. Soos in Handelinge, is kerk en wêreld in dieselfde bootjie. Daar was dit Paulus en die ongelowige skeepsbemanning. Eers was Paulus stil agter op die bootjie, en later was hy voor in die bootjie aan die woord. Op gesag van God is almal gered.
Kom ons tree so op dat die wêreld na ons kan kyk en sien dat ons anders handel. Ons weet Christus is aan boord. Kom ons herinner Hom aan wat met ons gebeur, en laat Hom toe om die storm aan te spreek. En dan tree ons in totale gehoorsaamheid aan Hom op in woord en daad.
Ons hou ook aan mekaar vas, bid vir mekaar, vertrou mekaar, dra mekaar gedurig op aan die Here. In ons binneste kan ons sing, "Wees stil en weet: Ek is die Heer, Ek spreek, en wind en golwe bedaar."
Mag ons afsluit met die woorde van Ps 130 "Ek wag op die Here meer as wat die wagte op die more wag". As ons met toe-gespitste verwagting wag op Sy uitkomste, sal die hoop nie beskaam nie.
Sinode Bib begin vorm aanneem - Francis se bydrae
Die foto bo is geneem waar Francis Cloete haar werk afgesluit het die dag voor haar oorlye. Sy het in die byna 3 maande voor haar dood die boeke in die Dr Mike van Tonder lees versameling een vir een geïndekseer op 'n rekenaarprogram wat die versameling ontsluit. Altesaam 920 boeke so geïndekseer.
Volgens Clem Marais – argivaris van die sinode – wat die proses aan die gang gekry het, beteken dit dat hy nou 'n navraag kan hanteer oor 'n onderwerp – en of ons iets daaroor het.
Die volgende paar weke sal die oorblywende klompie boeke en daarna die NGTT en ander beskikbare teologiese tydskrifte aan die beurt kom.
Die gedagte van die Mike van Tonder Lees-versameling was dat die sinode oor tyd al meer bronne sentraal beskikbaar sal hê om plaaslike teoloë te help met materiaal wat dalk nie elders in die land beskikbaar is nie.
Predikante en hul families word aangemoedig om boekerye wat nie meer nut het nie te skenk sodat ons die biblioteek kan uitbrei en werke beskikbaar stel plaaslik.
Nadat die boeke vir jare deurmekaar net in die rakke gestaan het, is ons nou 'n groot tree nader aan die plek waar ons 'n diens sal kan lewer daarmee.
Degnos soek daai ongebruikte fiets.... of bakkie by jou in die garage of op die werf?
Degnos sê hulle kan dit goed benut!
Een van die grootste uitdagings wat die standplaasleraars in die gesig staar, is die gebrek aan vervoer. Bergfietse in ' goeie werkende toestand is IDEAAL vir die sandpaaie wat hulle moet gebruik.
Tans gebruik hulle Apostel Perde – voetsaam selfs 70 km retoer – om te gaan bedien. Dus sal fietse baie help om die reistyd minder te maak en die bediening dus meer effektief.
Andries Gous van Degnos sê dat 'n bakkie of drie – al is dit oud – wat in goeie werkende toestand is, vir hulle enorm baie sal help om die bediening beter te koördineer en wyer uit te brei.
KANO VLEI – DS SHOTTY
Ds Shotty Mayebu van Kano vlei se werksveld is 'n voorbeeld hiervan.
Hy bedien die klein gemeenskappies in die Omatako Omuramba. Op die fotos kan mens sien in watter omstandighede hy leef en werk.
Kano vlei is 148km van Grootfontein af en daar is geen werklike ontwikkelde nedersetting naby nie. Die omgewing is ongeloflik mooi in die omuramba met sy groot kameeldoringbome.
Dis ook waar die veldkos waarop hulle oorleef bymekaar gemaak kan word.
NG Kerk nog altyd besorg oor haar omgewing
In haar diepste wese is die NG Kerk in Namibië gerig op die welsyn van haar omgewing. Sy het nie in die 21ste eeu eers missionaal geword nie.
In September 1955 versoek die Ring van Windhoek "... die ander twee Ringe van SWA om saam met die Ring van Windhoek die Uitvoerende Komitee van die Wetgewende Vergadering van SWA te nader met oog op die vasstelling van 'n definitiewe beleid ivm Welsynswerk in SWA."
Dit was nog voor die sinode tot stand gekom het. Tog het die kerk reeds die uniekheid van die Dorsland aangevoel. Vandaar die versoek dat die drie dinge saam die owerheid moet nader oor welsynswerk.
GEREFORMEER-DES IN ANGOLA
Sedert onafhanklikheid het die verkeer tussen ons land en Angola baie toegeneem. Heelwat van ons was egter nog nooit oor daardie grens nie. En as jy op 'n dag ontdek dat ons selfs dáár 'n geloofsfamilie het wat noue bande met ons NG Kerk hier in Suid-Afrika het, raak dit 'n mens baie diep. Getuienisaksie is deel van die Reformed Family Forum wat gereeld kontak met hierdie groep algemene sekretarisse van al ons susterskerke in Afrika bly behou – 'n onskatbare en verrykende ervaring.
Lees gerus meer van ons susterskerk in Angola hier. (Artikel uit: Vrydagnuus van die NGK Wes-Kaapland)
• Mornay le Roux (Emeritus, Leonard gemeente), het Fase 4 longkanker met gewasse wat aan beide lobbe groei. Hy het verlede naweek 'n terugslag gehad en is in Medi Clinic op Hermanus opgeneem. Hy is Dinsdag oorgeplaas na die Spesiale Sorgeenheid. Ons dink aan hom, eggenote Helene en hulle drie kinders.
Excelsus bied die volgende werkswinkels in April aan:
Kom ons lees die Ou Testamentiese profete
Indien jy nog nie ingeskryf het nie en graag deel wil wees van hierdie werkswinkels, besoek asseblief ons webblad www.excelsus.org.za om aanlyn in te skryf.
Alfa Pastorale Opleiding, Berading en Gemeenskap Sentrum (Gestig 1987)
Bied vir die sewende jaar 'n unieke jaar kursus in pastorale opleiding, berading en gemeenskapsdiens aan!
Die nommerpas kursus vir entrepeneurs en selfwerkskeppers!!!
Teikengroep:Predikante, maatskaplike werkers, studente, "gap"-jaars en enige belangstellende volwassenes
Thijs kuier die week saam met dr Wouter Fourie onder die Kameelboom oordie teks wat vir 25 April uitgesit is: Johannes 10:11 -18. Luister eerskomende Sondag 18 April om 12:00 (of Dinsdag 20/04 om 09:30) op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Vervolging in Indië het oor die laaste vyf jaar aansienlik verhoog en het in die laaste jaar relatief onveranderd gebly.
Christene word op alle gebiede van hul openbare en private lewens vervolg, en anti-omskakelingswette (tans in nege state) word misbruik om Christene te teister en te intimideer. Min mense word werklik volgens hierdie wette skuldig bevind, maar hofsake kan vir jare voortsleep.
Hindoe-ekstremiste glo dat alle Indiërs Hindoes moet wees, en dat die land ontslae moet raak van Christenskap en Islam. Hulle gebruik uitermatige geweld om dit te bewerkstellig, deur veral Christene vanuit 'n Hindoe-agtergrond te teiken. Christene word daarvan beskuldig dat hulle 'n "uitheemse geloof" volg en word geblameer vir slegte geluk in hulle gemeenskappe. Hierdie gelowiges word dikwels fisies aangeval en soms vermoor, en is onder konstante druk van hulle families en gemeenskappe om na Hindoeïsme terug te keer. Indien hulle nie terugskakel nie, kan hulle deur hul gemeenskappe geboikot word, wat 'n vernietigende uitwerking het op hulle vermoë om 'n inkomste te verdien. Baie gelowiges is geïsoleerd en ken nie enige ander Christene nie.
Die COVID-19-pandemie het 'n nuwe wapen aan vervolgers gebied. Christene word doelbewus oorgesien wanneer amptelike COVID-19-voedsel en hulp versprei word. Dit maak baie Christene desperaat vir kos, veral omdat talle Christene van die Dalit-kaste is en dus baie arm is. Hulle het hul inkomstebronne verlede jaar verloor.
Ontmoet vir Guarev*
"Terwyl ek in isolasie was, het ek besef dat ek meer tyd vir samesyn met die Here het. Ek het geduldig gewag, gebid en die Here vir alles gedank."
Gaurav* is 'n kerkleier wat valslik aangekla is en vir vier maande opgesluit is omdat hy 'n kerkprogram georganiseer het. Gaurav het sy Christenskap aktief gedeel en is verskeie kere deur ekstremiste en die gemeenskap gedreig. Toe hy hulle waarskuwings ignoreer, is vals aanklagtes teen hom gebring en is hy gearresteer.
• Prys God dat baie mense in Indië tot geloof kom deur wonderbaarlike genesings en die brawe getuienis van Indiese Christene. Bid dat dit sal voortgaan en dat baie meer mense Jesus sal leer ken.
• Bid vir beskerming vir ons broers en susters, veral dié wat nuwe Christene is en dié wat in landelike gebiede woon, waar hulle baie geïsoleerd is. Bid dat God hulle families en gemeenskappe sal help om hul nuwe geloof te aanvaar.
• Vra God om Sy werk deur Geopende Deure se vennote voort te sit om praktiese ondersteuning en bemoediging aan dié te bring wat hulp die meeste benodig. Bid vir wysheid en energie vir Geopende Deure se vennote, en vra God om hulle te beskerm terwyl hulle hierdie belangrike werk uitvoer, veral tydens die pandemie.